Kibar 22: A Zozɛf bee bãens roogẽ
B SẼN wa n tall a Zozɛf n kẽng Eziptã t’a tara yʋʋm 17 bala. Yaa rao a ye sẽn boond t’a Potifaar n da-a t’a lebg a yamba. A Potifaar ra yaa Ezipt naab a Faraõ sodaasã taoor soab a ye.
A Zozɛf ra tʋmda sõma n kõt a zu-soab a Potifaare. Rẽ n so t’a Zozɛf sẽn wa n lebg kãsengã, a Potifaar kɩtame t’a get a zakã fãa yelle. La bõe yĩng t’a Zozɛf be bãens roogẽ? Yaa a Potifaar pagã n maane.
A Zozɛf bɩɩme n lebg ra-sãnga, t’a Potifaar pagã rat t’a Zozɛf gãand-a. La a Zozɛf pa sak ye, bala a miime tɩ yaa wẽnga. A Potifaar pagã sũur puugame. A sɩdã sẽn yi tʋʋmã n wa wã, a yaga ziri t’a Zozɛf baoome n na n gãand yẽ. A Potifaar ra tẽedame t’a pagã togsda sɩda. A sũurã puuga wʋsg ne a Zozɛf t’a kɩt tɩ b tɩ pag-a bãens roogẽ.
Ned ning sẽn gũud bãensã roogã wa n mikame t’a Zozɛf yaa nin-sõngo, t’a yeel-a t’a ges neb a taabã sẽn be bãensã roogẽ wã fãa yelle. Raar a yembre, ned ning sẽn get a Faraõ rɩɩbã yellã, la ned ning sẽn yaa a rã-kɩtã maaname t’a Faraõ sũurã puugi, t’a kɩt tɩ b kẽes-b bãens roogẽ. Yʋng a yembre, b yiibã fãa gãandame n zãmse, la b ra pa mi b zãmsdã võor ye. La vẽkembeoogã, a Zozɛf yeel-b lame tɩ b togs yẽ b sẽn zãms bũmb ningã. B sẽn togs-a wã, Wẽnnaam sõnga a Zozɛf t’a wilg-b b zãmsdã võore.
A Zozɛf yeela rã-kɩtã woto: ‘Ra-tãta, b na n yiis-a foo bãensã roogẽ, tɩ fo lebg a Faraõ rã-kɩt yɛsa. La fo sã n wa yi, bɩ f gom mam yell ne a Faraõ t’a yiis-m bãensã roogẽ.’ La a Zozɛf yeela ned ning sẽn geta rɩɩbã yell yaa: ‘Ra-tãta, a Faraõ na n kɩtame tɩ b fiuug fo zugã.’
Ra-tãt-n-daarã sẽn sɩd ta, a Faraõ kɩtame tɩ b fiuug sẽn geta rɩɩbã yellã zugu, la a kɩt tɩ b yiis rã-kɩtã bãensã roogẽ. La rã-kɩtã sẽn lebs n sɩng a tʋʋmdã a Faraõ nengẽ wã, a yĩma a Zozɛf yell fasɩ! A pa gom a Zozɛf yell ne a Faraõ ye. A Zozɛf kell n paa bãensã roogẽ.
Sɩngre 39:1-23; 40:1-23.
Sogsgo
- B sẽn wa n tall a Zozɛf n kẽng Eziptã t’a tara yʋʋm a wãna, la a sẽn wa n ta be wã, bõe n paam-a?
- Bõe yĩng tɩ b pag a Zozɛf bãensã roogẽ?
- Tʋʋm-bʋg la b kõ a Zozɛf bãensã roogẽ?
- A Zozɛf sẽn wa n be bãensã roogẽ wã, bõe la a wilg a Faraõ rã-kɩtã la ned ning sẽn get a rɩɩbã yellã?
- Rã-kɩtã sẽn yi bãensã roogẽ wã, bõe n maane?
Sogsg a taaba
- Karm-y Sɩngr 39:1-23.
A Zozɛf wakatẽ wã tɩ Wẽnnaam da nan pa yiis noor vẽeneg n gɩdg yoobã ye. La bõe n kɩt t’a Zozɛf zoe n yi n bas a Potifaar pagã? (Sɩng. 2:24; 20:3; 39:9)
- Karm-y Sɩngr 40:1-23.
Koɛɛg-koɛɛga, bilg-y a Faraõ rã-kɩtã sẽn zãms n yã bũmb ningã, la zãmsdã võor a Zeova sẽn wilg a Zozɛfã. (Sɩng. 40:9-13)
Ned ning sẽn get rɩɩbã yellã zãms n yãa bõe, la a võorã yɩɩ bõe? (Sɩng. 40:16-19)
Wãn to la tʋm-tʋmd sẽn tũud sɩd la sẽn tar yamã maand wa a Zozɛf rũndã-rũndã? (Sɩng. 40:8; Yɩɩl 36:10; Zã 17:17; Tʋʋ. 17:2, 3)
Vẽneg-bʋg la Sɩngr 40:20, 22 kõt kiris-nebã, rogem daar kibs rãmbã wɛɛngẽ? (Koɛ. 7:1; Mark 6:21-28)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn